03.09.2010 07:12   Riigikontrolli vastavat auditit tutvustavad komisjonile peakontrolör Tarmo Olgo koos auditimeeskonnaga ning ministeeriumi esindab majandusarengu osakonna juhataja Tea Danilov oma meeskonnaga, vahendasid ERR-i teleuudised.    Majanduskomisjoni esimehe Urmas Klaasi sõnul on ettevõtluskeskkond ja ettevõtlustoetused niivõrd oluline teema, et majanduskomisjon peab parlamentaarse järelevalve vormis saama selgust riigikontrolli tõstatatud tõsisele kriitikale.    Riigikontrolli augustis avaldatud auditi põhijärelduse järgi puudub riigil sihikindel ja eesmärgistatud ettevõtluspoliitika ning miljardid kroonid ettevõtlustoetust ei too kaasa majanduse konkurentsivõime kasvu.    Majandusminister Juhan Partsi sõnul on aga audiitorite järeldused pahatahtlikud, sest tuua võib sadu näiteid, kuidas ettevõtlusabi on tugevalt kasvatanud ettevõtete eksporti ja loonud tuhandeid töökohti.    Viimase kuue aastaga on EAS ja Kredex toetustena jaganud 7,4 miljardit krooni ettevõtlustoetusi nii arendustegevuseks, ettevõtte alustamiseks kui ekspordiks.